06/08/2010 | Administración LocalMunicipal
As Pontes de García Rodríguez
Secretaría
Regulamento de réxime interno da escola infantil municipal “Barosa”

Polo Pleno do Concello das Pontes de García Rodríguez, en sesión celebrada o día 16 de xullo de 2010, resolvéronse as reclamacións presentadas á aprobación inicial e aprobouse definitivamente o Regulamento de réxime interno da Escola Infantil Municipal Barosa. De conformidade co establecido no artigo 46, en relación co 10.1. b), ambos os dous da Lei 29/1998, do 13 de xullo, reguladora da xurisdición contencioso-administrativa, contra o presente acordo de aprobación da ordenanza os interesados poderán interpor recurso contencioso-administrativo diante da Sala do Contencioso-Administrativo do Tribunal Superior de Xustiza de Galicia, no prazo de dous meses, contado a partir do día seguinte ao da publicación deste anuncio no Boletín Oficial da Provincia da Coruña (BOP). Poderán, así mesmo, interpor calquera outro recurso que estimen procedente ou conveniente. O texto íntegro do Regulamento aprobado con carácter definitivo, é o seguinte: A Lei Orgánica 2/2006, de 3 de maio, Lei Orgánica de Educación, no Título I, capítulo I art.12 define a Educación Infantil como a etapa educativa de atención de nenos e nenas de ata 6 anos de idade, establecendo o seu carácter voluntario e coa finalidade de contribuír ao desenvolvemento físico, afectivo, social e intelectual dos/as nenos/as, sendo de recoñecida importancia a cooperación dos centros de Educación Infantil cos pais e nais, co obxecto de respectar a súa responsabilidade fundamental. A Educación infantil organízase en dous ciclos, o primeiro comprende ata os 3 anos, e o segundo dende os 3 ata os 6 anos de idade. Entendendo a Educación Infantil como unha etapa única e con identidade propia, cómpre establecer unha normativa específica que regule as escolas infantís de 0-3 anos, tanto no referente ao seu funcionamento como na súa organización e xestión. As escolas infantís constitúen un primordial e excelente contexto de socialización e teñen un labor fundamental na detección precoz de dificultades no desenvolvemento dos/as menores, xogando un papel fundamental na compensación de carencias e desigualdades que teñen a súa orixe nas diferencias sociais. Dentro deste marco, o Concello de As Pontes de García Rodríguez, dende a Área Cultural e de Servizos Sociais, pretende poñer en marcha o regulamento de réxime interno da Escola Infantil Municipal “Barosa”, enmarcándose nas seguintes referencias lexislativas: * Lei 13/2008, do 3 de decembro, de Servizos Sociais de Galicia. * Decreto 143/2007 do 12 de xullo, que regula o réxime de autorización e acreditación dos centros de servizos sociais. * Decreto 329/2005, do 28 de xullo, pola que se regulan os centros de menores e os centros de atención á infancia. * Ordenanza fiscal núm.24, reguladora da taxa pola prestación do servizo de escola infantil municipal, do Concello de As Pontes de García Rodríguez. O presente regulamento ten por obxecto establecer a organización e o funcionamento da Escola Infantil Municipal “Barosa” do Concello de As Pontes de García Rodríguez (EIMBA), concibida como un espazo privilexiado onde asenta a educación, permitindo a mellora constante das relacións entre a dirección da Escola, os pais, nais, titores/as ou representantes legais, os/as educadores/as e a administración titular do centro, así como o procedemento de adxudicación de prazas e as condicións de uso. O ámbito de aplicación deste regulamento é a Escola Infantil Municipal “Barosa” do Concello de As Pontes de García Rodríguez. Defínese como centro diúrno con carácter socioeducativo dirixido á poboación infantil dende os tres meses de idade ata os tres anos, co obxectivo de favorecer o desenvolvemento harmónico e integral dos/as nenos/as, con dúas funcións engadidas importantes: apoiar ao labor educativo da familia e facilitar a conciliación da vida laboral e familiar. Así mesmo, a escola infantil 0-3 debe entenderse baixo os principios e contidos educativos recollidos no currículo de primeiro ciclo de educación infantil da Comunidade Autónoma de Galicia. A EIMBA está xestionada de xeito indirecto dende o seu inicio en xaneiro de 2001, e ten como obxectivo que a poboación de nenos/as destas idades poidan ser acollidos, coidados e educados nun contexto de calidade, que responda ás súas necesidades, que se respecten os seus dereitos, medren seguros e integrados na súa comunidade e que sexan axudados a desenvolver todas as súas capacidades. Este servizo público responde tamén ás necesidades das familias, tratando de axudar a nais, pais, titores/as ou representantes legais a conciliar a súa vida laboral e persoal. A titularidade do centro está a cargo do Excmo. Concello de As Pontes de García Rodríguez, con número de inscrición no Rexistro de Entidades Prestadoras de Servizos Sociais (REPSS): F-00534-C-001. A EIMBA depende, administrativamente, da Concellería da Área Cultural e de Servizos Sociais do Concello de As Pontes de García Rodríguez. En todo caso, unicamente ó Concello corresponde a representación do centro ante outras entidades distintas á local, debendo estipular en que persoa/as delega a mesma cando así o estime oportuno. O permiso de inicio de actividades data do 9 de xaneiro de 2001, sendo a das súas ampliacións o 1 de setembro de 2004 e 17 de outubro de 2007. Enderezo: Poboado As Veigas, s/n (R/ Miño) C. P.: 15320 Teléfono: 981 44 03 08 Fax: E-mail: escola. infantil@aspontes. org Os obxectivos xerais das escolas infantís 0-3 son: - Fomentar o pleno desenvolvemento da personalidade e das capacidades dos nenos e nenas a través de contornos educativos de calidade en colaboración coas familias. - Compensar as desigualdades persoais, culturais, económicas e sociais atendendo á diversidade de aptitudes, intereses, expectativas e necesidades dos nenos e das nenas e das súas familias. - Responder ás necesidades das familias na educación e crianza dos seus fillos e fillas, adaptando de maneira flexible a organización e os servizos do centro como instrumento para favorecer a conciliación entre a vida familiar, laboral e persoal. - Procurar a corresponsabilidade entre a escola e as familias na educación e atención dos nenos e nenas, establecendo lugares de encontro entre os dous axentes. - Construír un modelo educativo democrático e plural abrindo o goberno e o funcionamento dos centros á participación de toda a comunidade educativa. - Desenvolver procesos educativos de calidade fomentando a colaboración entre familias, profesionais, centros, diferentes administracións e o conxunto da sociedade. - Fomentar a igualdade efectiva entre os nenos e as nenas promovendo actividades e comportamentos que favorezan o exercicio da igualdade de dereitos e oportunidades. Os obxectivos da Escola Infantil Municipal “Barosa” do Concello de As Pontes de García Rodríguez fundaméntanse en dúas funcións básicas: 1- Promover e fomentar o desenvolvemento físico, intelectual, afectivo e social dos/as nenos/as.2- Servir de medida de apoio á unidade de convivencia e facilitar, polo tanto, a conciliación da vida familiar e laboral. Partindo destas premisas establécense os seguintes obxectivos: - Favorecer o desenvolvemento harmónico e global do neno e da nena, a través do xogo, para un axeitado establecemento de relacións sociais e afectivas. - Facilitar o desenvolvemento nos/as nenos/as con respecto ás seguintes capacidades, valores e actitudes: * Coñecer o seu propio corpo e as súas posibilidades de acción. * Favorecer as relacións cos demais a través de distintas formas de expresión e de comunicación, fomentando a creatividade. * Observar e explorar o seu entorno natural, familiar e social, estimulando a súa autonomía. * Adquirir progresivamente unha autonomía nas actividades da vida diaria. * Coñecer a súa contorna e o seu municipio, organizando saídas a distintos puntos do concello. * Fomentar valores individuais e sociais básicos: cooperación, solidariedade, respecto, igualdade de oportunidades, xustiza, liberdade, etc. * Fomentar a coeducación, eliminando calquera trato diferencial por razón de sexo. * Coñecer a realidade social, cultural e lingüística da Comunidade Autónoma de Galicia. - Prestar especial atención á diversidade de alumnos/as, respectando as diferencias que existen entre eles, tanto físicas e intelectuais como culturais, facilitando a súa integración. - Promover a comunicación e a participación activa da comunidade e a familia na escola, a través dunha escola democrática baseada no diálogo entre a escola e os pais; ademais dunha participación real e efectiva de todos os estamentos que a compoñen na súa xestión, por medio dos representantes elixidos por cada un destes estamentos. A EIMBA, con capacidade para 78 prazas, actualmente está distribuída en 5 unidades (aulas) coa seguinte ratio: - 1 unidade de 0 - 1 anos, cunha ratio de 12 nenos/as. - 2 unidades de 1 - 2 anos, cunha ratio de 13 nenos/as por unidade. - 2 unidades de 2 - 3 anos, cunha ratio de 20 nenos/as por unidade. Estas ratios enténdense como número máximo de nenos/as por unidade nos diferentes tramos horarios. De tal xeito que, a agrupación de alumnos e alumnas axustarase, estrictamente, ás ratios “unidade escolar/alumno/a” que estableza a normativa autonómica vixente (Decreto 329/2005 pola que se regulan os requisitos específicos que deben reunir os centros de menores e os centros de atención á infancia) facendo grupos por idades: A capacidade poderá variar en función das ampliacións ás que se someta o centro. No caso de existencia de prazas vacantes nalgunha unidade poderanse facer agrupamentos mixtos, previa autorización da administración autonómica. A EIMBA oferta dous tipos de servizos: servizos básicos e servizos optativos ou complementarios. a) Atención educativa, conforme aos obxectivos, principios e fins do currículo do primeiro ciclo da educación infantil de Galicia, correspondéndolle un máximo de 7 horas do tempo total de asistencia á escola infantil. Inclúe actividades complementarias insertas no currículo tales como: - Festividades tradicionais da nosa terra: Samaín, Magosto, Entroido, etc. - Festivais: Nadal e Fin de curso. b) Atención social, garantindo un horario e calendario mínimo de apertura do centro, establecendo, en todo caso, flexibilidade nos horarios de asistencia dos nenos e das nenas á escola. c) Información e asesoramento de pais e nais e, no seu caso, das escolas de pais e nais que se constitúan, sobre temas do seu interese como a educación dos seus fillos e fillas, elección de xoguetes, menús, control de esfínteres, trastornos do sono, etc. a) Servizo de comedor (de 13:00 h. a 14:00 h.): consistente na preparación e distribución dos alimentos polo persoal do centro, en cumprimento da normativa sanitaria. Este servizo abrangue o xantar, cun menú adaptado ás súas necesidades. A Escola Infantil prestará o servizo de comedor diariamente, que será de uso voluntario, cunha oferta máxima de 25 prazas. Os menús de cada xornada seguirán a pauta marcada por un pediatra e pola guía da propia Consellería de Traballo e Benestar axeitada ás idades dos/as nenos/as, e serán expostos na Escola Infantil Municipal. A calidade dos menús deberá ser controlada a través de análises periódicos de laboratorio. Todo elo será recollido no APPCC (Análises de Puntos Críticos de Control) do centro. Poderán usar o servizo de comedor eventualmente os/as menores que, de forma xustificada e cun máximo de 45 días no ano, así o precisen, pagando a cota establecida por días soltos, avisando con un día de antelación (no suposto de causas extraordinaria sobrevidas, e sempre debidamente xustificadas, dito máximo poderá ser revisado ao alza). Cando os usuarios fixos do comedor non utilizasen o servizo deberán avisar con antelación ou ben o mesmo día antes das 09:00h. Se o/a menor atendido/a é alérxico/a a algún alimento, os pais/nais ou representantes legais deberán poñelo en coñecemento da dirección do centro detallando os productos que quedan excluídos da súa dieta. Nos casos máis severos poderase acordar que deberán traer a comida das súas casas responsabilizándose os pais, nais, titores/as ou representantes legais dos/as nenos/as tanto do bo estado e a calidade dos alimentos como dos efectos que lles poidan causar; sendo isto tamén de aplicación ás diversas casuísticas que poidan darse por razóns da diversidade cultural ou relixiosa. Durante o período de adaptación de cada curso escolar os nenos/as de novo ingreso non poderán empregar o servizo de comedor, para facilitar a súa mellor adaptación. b) Linguaxe de signos e iniciación á música e psicomotricidade. c) Actividades Extraescolares e Complementarias, entendidas como experiencias de innovación pedagóxica complementaria e extracurriculares a través de unidades didácticas: - Coñece o teu concello: consistente en excursións e distintas saídas escolares que teñen como obxectivo promover un maior contacto das nenas e dos nenos co entorno co fin de animar á lectura e potenciar o uso la lingua e literatura galega. - Obradoiro de verán: co obxectivo de aprender a gozar do tempo libre, adquirindo unha maior autonomía ó tempo que perfeccionan habilidades manuais, perceptivas, cognitivas, psicomotrices, de relación, etc. d) Departamento de Orientación: atendido polo gabinete pedagóxico municipal, as súas funcións serán facilitar a integración de alumnas/os con necesidades específicas de apoio educativo, posibilitar a colaboración da escola cos demais recursos comunitarios e informar a nais/pais/representantes legais sobre o desenvolvemento evolutivo dos seus fillos/as.1. A Escola Infantil prestará o seu servizo durante 11 meses ao ano, que comprenderá os meses de setembro a xullo, ámbolos dous inclusives.2. Serán días festivos da escola os establecidos no calendario laboral polo Estado e a Comunidade Autónoma e os festivos locais que son os que aproba cada ano o goberno local e que trasladarán por circular aos usuarios/as do centro. Tamén serán festivos da escola os días 24 e 31 de decembro. Asemade o centro poderá fixar libremente 2 días non lectivos ao ano, os cales nunca poderán ser consecutivos.3. Durante o mes de agosto o centro poderá ter horario reducido con Obradoiros de verán (ata ás 14:00 h.) ofertándose un máximo de 25 prazas de obradoiro e 10 de comedor.4. Os nenos e as nenas deberán gozar dun mes de vacacións durante o curso escolar, a non ser que circunstancias suficientemente xustificadas o impidan.5. Durante os períodos vacacionais de Nadal, Entroido e Semana Santa, o centro abrirá con horario completo, agás os días sinalados anteriormente.6. Durante o mes de agosto levaranse a cabo diversas actividades infantís a través de obradoiros de tipo lúdico.1. A EIMBA permanecerá aberta de luns a venres (ámbolos dous inclusives), de 08:00 h. da mañá ata as 20:00 h. da tarde, en horario ininterrompido, agás os días sinalados como festivos no calendario laboral.2. O horario máximo de permanencia dos/as nenos/as na Escola Infantil Municipal será con carácter xeral de oito horas diarias, de xeito continuado ou partido, agás causas excepcionais e convenientemente xustificadas, que poderá ampliar este horario, en interese do/a menor. No caso dos nenos/as menores dun ano aconséllase que non permanezan na escola máis de seis horas, aínda que este horario pode ser ampliado ata as oito horas.3. A xornada escolar terá unha duración máxima de sete horas, desenvolvéndose as súas actividades entre as 09:00 h. e as 13:00 h. e entre as 15:00 h. e as 18:00 h., podendo optar os usuarios por unha das seguintes opcións: - Xornada completa: de 09:00 h. a 13:00 h., mañá, e 15:00 h. a 18:00 h., tarde. - Xornada de mañá: de 09:00 h a 13:00 h. - Xornada de tarde: de 15:00 h. a 18:00 h.4. As actividades extraescolares e complementarias poderán levarse a cabo nos seguintes bloques horarios. - Comedor: de 13:00 h. a 14:00 h. - Bloque horas complementarias da mañá: de 08:00 h. a 09:00 h - Bloque horas complemantarias de mediodía: de 13:00 h. a 14:00 h e de 14:00 h. a 15:00 h. - Bloque horas complementarias de tarde: de 18:00 h. a 19:00 h. e 19:00 a 20:00 h.5. O horario de entrada-saída dos/as nenos/as débese caracterizar pola flexibilidade que requiran as necesidades da familia, sempre que non supoña alteración das actividades dos/as demais nenos/as e do funcionamento normal do centro. Unha vez fixados os horarios, as familias procurarán respectalos, avisar das demoras e consultar os cambios.6. Ó remate da xornada os/as menores serán entregados aos pais/nais ou representantes legais. Nos casos de ser outras persoas as que recollen ás nenos/as, os/as pais/nais ou representantes legais deberán avisar con antelación e na primeira reunión coas familias asinarán un documento acreditativo de autorización aos familiares ou persoas designadas para recoller aos seus nenos/as no centro (anexo V). 7. Os/as nenos/as de novo ingreso, terán un proceso de adaptación incorporándose paulatinamente ó centro, seguindo o horario e quendas que lle indiquen os/as titores/as, para facilitar a adaptación ó medio escolar. Na reunión de principio de curso informarase aos pais/nais ou representantes legais tanto do calendario como do proceso de adaptación.8. Diariamente non haberá atención ao público entre as 14:00 h. e 15:00 h.1. A Escola poderá ofrecer, durante o mes de agosto en horario escolar de 9:00 h. a 13:00 h., con servizo de comedor de 13:00 h. a 14:00 h., un servizo de OBRADOIRO DE VERÁN, no que se ofertarán un máximo de 25 prazas de asistencia e 10 de comedor. A admisión farase seguindo os mesmos criterios que para o curso escolar. As familias que soliciten a asistencia á Escola no mes de agosto deberán na súa solicitude especificar o período concreto que solicitan (todo o mes, quincena) co fin de poder compatibilizar o maior número de solicitudes e así dar cobertura de conciliación ao maior número de familias posibles. Non podendo existir en ningún caso máis de 25 prazas de asistencia en cada período e 10 de comedor. A admisión farase seguindo os mesmos criterios que para o curso escolar tendo preferencia de adxudicación aqueles que soliciten mes completo.2. As solicitudes recolleranse na Escola Infantil Municipal (Anexos I e II) e presentaranse primeiro na escola e logo, xunto con toda a documentación requirida, no Rexistro Xeral do Concello.3. A documentación a entregar xunto coa solicitude no Rexistro Xeral do Concello será a seguinte: - Fotocopia compulsada do Libro de familia. - Certificado de empresa dos pais/nais conforme se está traballando e non en período de vacacións. Para as persoas autónomas achegarase fotocopia do último recibo de autónomos. - No caso de estaren realizando cursos de formación, certificado da entidade que imparte a formación. - Declaración xurada de estar a traballar no servizo doméstico.1. Para ser adxudicatario/a de praza para os/as menores se deberán cumprir os seguintes requisitos: a) Ter unha idade mínima de tres meses na data de ingreso na escola infantil. b) Non ter cumpridos os tres anos de idade ó 31 de decembro do ano que se solicita praza, agás situacións especiais que estimará a comisión de baremación. c) Estar nado no momento de presentación da solicitude. d) Estar empadroada toda a unidade familiar ou convivencial no concello de As Pontes de García Rodríguez con anterioridade ó inicio do prazo de presentación de solicitudes.2. O resto das solicitudes presentadas que non cumpran os requisitos anteriores serán igualmente consideradas fora de prazo sempre e cando concorran algunha das circunstancias previstas no artigo 8.14.3. Poderán eximirse do límite de idade os nenos e nenas con discapacidade física, psíquica ou sensorial susceptibles de integración, logo do ditame da dirección do centro, o equipo de orientación específico e inspección educativa. Enténdese por “unidade familiar”, ós efectos de valoración de solicitudes, a formada polos conxuxes non separados legalmente e, no seu caso, os fillos e fillas menores con excepción dos que, con consentimento dos pais, vivan independentes destes e os fillos maiores de idade e menores de 26 anos cunha discapacidade superior ao 33% e os incapacitados xudicialmente suxeitos á patria potestade prorrogada ou rehabilitada ou os así declarados pola administración autonómica competente. Nos casos de separación legal ou cando non existise vínculo matrimonial, a unidade familiar estará formada polo pai ou nai e tódolos fillos e fillas que convivan con un ou outro e reúnan os requisitos descritos no parágrafo anterior e, si é o caso, pola persoa que sexa parella de feito de calquera dos proxenitores que teña as fillas e fillos a cargo. Para a condición de familia monoparental enténdese a formada pola nai solteira ou pai solteiro que non manteñan relación de convivencia ou situacións de separación, divorcio ou viuvez (acreditada mediante fotocopia compulsada do libro de familia e certificado de convivencia). A determinación dos membros da unidade familiar farase atendendo á situación existente a 31 de decembro do ano anterior.1. As familias con nenos e nenas xa matriculados na escola infantil que desexen renovar prazas no mesmo centro, deberán cubrir a folla de reserva de praza (Anexos I e II), que lle será facilitada na escola infantil e que deberán presentar na mesma do 1 ao 10 de marzo. Asemade xustificarán documentalmente os ingresos económicos actualizados (segundo o artigo 8.6-b), así como outros datos, susceptibles de baremación, que varíen substancialmente a situación sociofamiliar.2. Os/as nenos/as que solicitan renovar praza só a poderán reservar no mesmo horario na que a tiñan concedida no curso anterior. No caso de que desexen solicitar praza en horario distinto terá que presentarse a solicitude de novo ingreso para, deste xeito, ser novamente baremada. O número de prazas a ofertar en cada curso serán debidamente publicadas no taboleiro de anuncios da EIMBA, así como na páxina web do Concello (www.aspontes.com) e no seu taboleiro de anuncios.1. As solicitudes de novo ingreso (Anexos I e II) presentaranse na Escola Infantil Municipal, xunto con toda a documentación requirida.2. O prazo de presentación das solicitudes de novo ingreso será por un período de un mes, que abranguerá dende o 15 de marzo ata o 15 de abril. Os pais/nais/representantes legais do/a neno/a presentarán a solicitude de ingreso (Anexos I e II) debidamente cumprimentada e dirixida ó/á Sr/a. Alcalde/sa-Presidente/a do Concello acompañada da seguinte documentación: a. Documentación acreditativa da situación familiar • Fotocopia compulsada do libro de familia íntegro ou no seu defecto outro documento que acredite oficialmente a situación familiar. Se hai fillos/as de anteriores matrimonios que convivan no domicilio, por ter asignado o pai/nai a garda e custodia, tamén se entregará a fotocopia compulsada destes libros de familia. • Fotocopia do DNI do pai/nai/ou representante legal. • En caso de ser familia numerosa, fotocopia do Libro de familia numerosa. • Fotocopia da sentencia de separación ou divorcio, no seu caso. • No caso de acollemento do menor, documento que o xustifique. • No caso de algunha deficiencia ou enfermidade alegada polos membros da unidade familiar, certificado expedido polo organismo competente. • No caso de nenos/as con algunha deficiencia física, psíquica ou sensorial, certificado expedido polo organismo competente. • No caso de nenos/as con necesidade específica de apoio educativo ou integración, informe do equipo de valoración e orientación da delegación provincial. b. Documentación acreditativa da situación socioeconómica e laboral da unidade familiar: • Fotocopia da última nómina ou informe da vida laboral, ou no seu caso, certificación acreditativa do INEM de estar en situación de desemprego con percepción ou non de prestacións de todos os membros da unidade familiar. • Persoas que presentaron declaración do imposto sobre a renda das persoas físicas: Copia da última declaración do imposto sobre a renda das persoas físicas da unidade familiar. En caso de declaracións individuais, copia da declaración de cada persoa da unidade familiar obrigada a declarar. • Persoas que non presentaron declaración do imposto sobre a renda das persoas físicas: - Os solicitantes de devolución rápida, presentarán copia da comunicación que lles enviou a Axencia Estatal de Administración Tributaria en aplicación do artigo 81 da Lei 40/1998, do 9 de decembro, do imposto sobre a renda das persoas físicas. - As persoas non obrigadas a declarar e que non solicitaran a devolución rápida presentarán certificación de datos existentes na Administración, que en aplicación do artigo 16 da Lei 1/1998, de 26 de febreiro, de dereitos e garantías dos contribuíntes expide a Axencia Estatal da Administración tributaria. • Fotocopia de certificados de pensións de membros da unidade familiar, etc. c. No caso de vítimas de violencia de xénero, acreditarase por medio de calquera dos seguintes documentos: • Certificación da orde de protección ou da medida cautelar ou copia autenticada da mesma. • Sentenza de calquera orde xurisdiccional, que declare que sufriu violencia en calquera das modalidades definidas na Lei 11/2007, de 27 de xullo, galega para a prevención e o tratamento integral da violencia de xénero. • Certificación e/ou informe dos servizos sociais e/ou sanitarios da Administración pública autonómica ou local. • Certificación dos servizos de acollida da Administración pública autonómica ou local. • Informe do Ministerio Fiscal que indique a existencia de indicios de violencia. • Informe da Inspección de Traballo e da Seguridade Social. d. Outros documentos, nos que consten incidencias familiares, económicas e sociais puntuadas no baremo ou informe de servizos sociais sempre que sexa necesario por falla de acreditación documental suficiente ou pola situación especial na que vive a unidade familiar. e. Cando, durante o curso escolar, se produzan circunstancias sobrevidas que afecten ós recursos da unidade familiar, estas deberán acreditarse mediante a presentación da oportuna documentación xustificativa de tales extremos. Se a solicitude non reúne os requisitos esixidos no presente Regulamento, requirirase ó interesado/a para que, nun prazo de dez días hábiles, dende que se lle require, emende a falta ou acompañe os documentos preceptivos con indicación de que, se así non o fixese, quedará desistido da súa petición.1- As prazas adxudicaranse segundo os seguintes criterios preferentes: - As/os solicitantes cunha praza renovada no centro. - Solicitantes cunha/cun irmá/n con praza renovada no centro. - Fillo/as do persoal que presta servizo no centro.2- As prazas que queden vacantes adxudicaranse ás/ós solicitantes segundo o baremo que determine en cada intre a Consellería correspondente da Xunta de Galicia, mediante o que se avaliarán os factores sociofamiliares, laborais e económicos da unidade familiar (Anexo III). 3- No caso de obter igual puntuación daráselle prioridade, en primeiro lugar, á situación laboral en activo de ámbolos dous pais/nais/representantes legais, en segundo lugar, á renda per cápita máis baixa, en terceiro lugar, á solicitude de atención con servizo de comedor, e de persistir o empate, o factor determinante sería a suma maior dos criterios sociofamiliares.4- Se durante o prazo para realizar as solicitudes, cambiasen as circunstancias dos ou das solicitantes, deberán comunicalo mediante a documentación oportuna.1. Enténdese por “renda per cápita”, ós efectos de valoración de solicitudes, o resultado de dividir polo número de persoas que compoñen a unidade familiar (u. f.) o cociente de dividir entre 12 meses a suma dos ingresos totais da unidade familiar. É dicir, é o resultado de aplicar as seguintes fórmulas: ·Ingresos totais anuais da u. f./12 = ingresos totais mensuais da u. f. ·Ingresos totais mensuais da u. f./nº membros da u. f. = renda per cápita mensual 2. Para os efectos do establecido no apartado anterior, terán a consideración de “ingresos totais da unidade familiar” a suma das bases impoñibles, xeral e do aforro, dos pais/nais/representantes legais integrados na unidade familiar, deducidas estas da declaración do imposto sobre a renda das persoas físicas. No caso de tratarse de persoas non obrigadas a declarar polo concepto de imposto sobre a renda das persoas físicas, a determinación dos “ingresos totais da unidade familiar” farase a partires dos datos deducidos da certificación expedida pola Axencia Tributaria ó abeiro do establecido no artigo 16 da Lei 1/1998, de 26 de febreiro, de dereitos e garantías dos contribuíntes.3. No caso de familias monoparentais, incrementarase nun 0,8 o número real de membros que compoñen a unidade familiar ós efectos de obter a renda per cápita mensual.1- A comisión de baremación, unha vez efectuada a proposta de admisión, fará pública a relación provisional de admitidos e excluídos coa puntuación obtida no taboleiro de anuncios da Escola Infantil do Concello e na páxina web do mesmo.2- A data de publicación desta relación en ningún caso será posterior ao 15 de maio.1- Os solicitantes que o desexen poderán efectuar as reclamacións que estimen oportunas á relación provisional de admitidos e excluídos, no prazo de 10 días hábiles contados dende a data de exposición da relación provisional, conforme o artigo 84 da Lei 30/1992 de Réxime Xurídico das Administracións Públicas e do Procedemento Administrativo Común.2- As reclamacións serán resoltas pola Comisión de Baremación nun prazo máximo de dez días.1- Unha vez resoltas todas as reclamacións, as listaxes de admitidos e de agarda serán publicadas no taboleiro de anuncios do Centro e na páxina web e taboleiro de anuncios do Concello, xunto coa puntuación obtida en cada caso. Estas en ningún caso poderán ser publicadas con posterioridade ao 15 de xuño.2- Os/as solicitantes admitidos/as deberán formalizar a matrícula na Escola Infantil Municipal no período comprendido entre o 16 e 30 de xuño, debendo achegar a documentación complementaria.3- As vacantes que se vaian producindo ó longo do curso serán cubertas por rigorosa orde de puntuación entre os/as incluídos/as na listaxe de agarda.4- Se feita a relación definitiva de admitidos quedasen prazas vacantes nalgún tramo de idade e non houbese listaxe de agarda, levarase a cabo a baremación daquelas solicitudes presentadas ou consideradas fóra de prazo, cubríndose as prazas por puntuación.5- Se seguisen existindo prazas vacantes e non houbese listaxe de agarda, as prazas serán cubertas por rigorosa orde de rexistro de entrada no Concello de As Pontes de García Rodríguez, sempre e cando reúnan os requisitos esixidos.1. Os/as pais/nais/representantes legais dos/as nenos/as admitidos/as deberán achegar á escola infantil, no momento de formalización da matrícula, a seguinte documentación complementaria: • Certificado médico do/a neno/a (non é necesaria póliza oficial). • Fotocopia da cartilla de vacinación. • Fotocopia da tarxeta sanitaria. • 2 fotos tipo carné do/a neno/a. • Domiciliación bancaria. • Autorizacións por escrito para: * Administración de medicamentos. * Recollida e entrega dos/as nenos/as no centro. * Impreso responsabilizándose os/as pais/nais e representantes de todos aqueles alimentos que traian das súas casas. * Saídas didácticas do centro. * Realización de reportaxes visuais ou fotográficas. * Traslado a centro sanitario en caso de necesidade. • Sinatura das normas do centro.2. As prazas que sen causa xustificada non estean cubertas aos 15 días de iniciado o curso escolar, consideraranse como vacantes, causando baixa na Escola Infantil Municipal. Poderanse presentar solicitudes fóra do prazo establecido nos seguintes casos: a) Nacemento do/a neno/a con posterioridade ao prazo de presentación de solicitudes. b) Cambio de concello de residencia da unidade familiar. c) Outras circunstancias que motivadamente aprecie a Comisión de Baremación. Ás solicitudes presentadas fóra de prazo deberáselle xuntar a xustificación acreditativa da circunstancia que as motiva. Así mesmo estarán condicionadas á existencia de prazas dispoñibles para o grupo de idade do/a neno/a no centro, unha vez esgotada a listaxe de agarda.1. Causará baixa na escola infantil municipal por algunha das causas seguintes: a. Por incumprimento da idade máxima regulamentaria. b. Por solicitude dos/as pais/nais ou representantes legais mediante instancia asinada presentada no concello ou na escola dez días antes do comezo do mes seguinte. c. Pola falta de pagamento da cota establecida durante dous meses consecutivos, ou tres alternos, calquera que sexa o curso escolar ao que se refire a débeda. d. Por comprobación de falsidade, ocultación ou manipulación nos documentos ou datos presentados. e. Por incompatibilidade ou inadaptación absoluta do/a neno/a para permanecer no centro. f. Pola falta de asistencia continuada durante trinta días sen causa xustificada. g. Pola non presentación da documentación que lle sexa requirida dentro do prazo establecido regulamentariamente. h. Por calquera outra causa que sexa considerada da suficiente entidade, previo informe do equipo directivo, como incumprimento reiterado das normas do centro.2. As baixas producidas por calquera dos motivos anteriormente expostos, cubriranse coa listaxe de agarda en cada grupo de idade, por rigorosa orde de puntuación.1- A Comisión de baremación será ó órgano encargado de confeccionar a lista de admitidos e as listas de espera unha vez sexan baremadas as solicitudes polos/as técnicos do concello conforme ó baremo.2- A Comisión de baremación terá a seguinte composición: - Presidente: *Concelleiro/a da área que teña competencias sobre a Escola Infantil Municipal. - Secretario: * Técnico do Concello, con voz pero sen voto. - Vogais: * 3 membros do Equipo Directivo da Escola Infantil Municipal. * 3 membros da ANPA da Escola Infantil Municipal.3- Funcións da Comisión de Baremación: a) Velar polo cumprimento do proceso de ingreso. b) Velar pola aplicación do procedemento de admisión. c) Elaborar a listaxe de admitidos e, se corresponde, as listaxes de agarda unha vez sexan baremadas as solicitudes polos/as técnicos/as do concello aplicando o baremo anteriormente citado. A Escola Infantil Municipal do concello de As Pontes de García Rodríguez obxecto deste regulamento disporá da seguinte estructura organizativa: a) Equipo directivo. b) Equipo educativo. c) Persoal non docente ou de servizos. O equipo directivo é o representante do centro e o responsable do seu correcto funcionamento. Son funcións do equipo directivo da Escola Infantil Municipal “Barosa” do concello de As Pontes de García Rodríguez: a) Representar oficialmente ó Centro Educativo. b) Dirixir e coordinar o persoal da escola infantil así como todas as actividades do centro, cara á consecución do proxecto educativo e de acordo coas disposicións vixentes. c) Propoñer e presentar o Proxecto Educativo, de acordo coas directrices e criterios establecidos pola Administración Educativa responsabilizándose da súa redacción e velando pola súa correcta aplicación. d) Convocar e presidir actos académicos e reunións do persoal, executando e facendo cumprir os acordos adoptados nas mesmas. e) Xestionar os medios humanos e materiais do centro, dinamizando os distintos sectores da comunidade educativa. f) Expedir os informes que soliciten as autoridades e os/as interesados/as. g) Velar polo mantemento do equipamento e medios materiais. h) Contratar a persoal cualificado e substituílo en caso de baixa co fin de manter e garantir en todo momento a calidade do servizo. i) Dar a coñecer e difundir a toda a comunidade educativa a información sobre normativa, disposicións legais e asuntos de interese xeral ou profesional que se reciba no centro. j) Coordinar as relacións do persoal coas familias. k) Elaborar e presentar a memoria anual da Escola Infantil. l) Exercer a garda dos/as menores do centro de acordo co previsto na lexislación vixente e todas as funcións titoriais do grupo ao seu cargo. m) Prestar atención personalizada aos usuarios a través do desempeño da función educativa e directiva. n) Comunicarlle ao Concello as incidencias relativas ás necesidades de mantemento do centro, baixas do persoal, necesidades materiais e calquera outro acontecemento. ñ) Supervisar, coordinar e facer cumprir o correcto desenvolvemento das actividades programadas. o) Cumprir e facer cumprir as leis, disposicións vixentes, etc. do Regulamento de Réxime Interior. p) Calquera outra función que lle poida ser encomendada polo Concello dentro do ámbito da súa competencia, en relación coa concesión do servizo. O Equipo docente correspóndese co persoal de atención directa ós/ás menores e ten a responsabilidade de planificar e programar os aspectos educativos. Son competencias do equipo docente: a) Elevar á Dirección propostas para á elaboración do proxecto educativo do centro e da programación xeral anual. b) Establecer os criterios para a elaboración das programacións de aula, a súa aprobación e avaliación e decidir as posibles modificacións. c) Aprobar a planificación anual e valorar trimestralmente a marcha xeral e o funcionamento da escola. d) Analizar e valorar os resultados da avaliación así como a evolución da organización e funcionamento xeral do centro. e) Coñecer as relacións do centro coas institucións do seu contorno. f) Realizar como mínimo unha reunión trimestral e con carácter obrigatorio. g) Realizar as funcións educativas incluídas na lexislación vixente para o ciclo educativo, no referente ao desenvolvemento dos/as menores, á preparación e ao deseño de propostas pedagóxicas, coordinación coas familias, hixiene, alimentación e sono dos nenos e nenas, organización de espazos e materiais pedagóxicos, etc. h) Participar en actividades de formación permanente. i) Calquera outra función que lle poida ser encomendada polo Equipo Directivo dentro do ámbito da súa competencia. Por outra banda, dentro do Equipo Educativo poderase nomear a un/ha coordinador/a, mestre/a especialista en Educación Infantil, que terá as seguintes funcións: a) Substituír ó Equipo Directivo en caso de ausencia ou enfermidade dalgún membro. b) Coordinar e velar pola execución das actividades docentes e de carácter pedagóxico, orientación de educadores/as, en relación co Proxecto Educativo do Centro, e a Programación Xeral Anual. c) Coordinar as actividades e os/as titores/as de aula. d) Apoiar ó Equipo Directivo, se é o caso, na confección dos horarios académicos de alumnos/as e educadores/as. e) Organizar a atención dos/as alumnos/as con necesidades educativas especiais. f) Convocar ás reunións ó persoal docente cando se precise. g) Coordinarse permanentemente co Equipo Directivo en cuestións relacionadas cos aspectos educativos, pedagóxicos e cuestións organizativas. h) Atender a ós/ás pais/nais por cuestións de tipo docente, sempre que non poidan ser resoltas directamente polo/a titor/a correspondente. i) Calquera outra función que lle poida ser encomendada polo Equipo Directivo dentro do ámbito da súa competencia. Ademais de exercer funcións educativas e atender ás rutinas diarias de cada neno/a, o/a titor/a terá ao seu cargo a atención persoal do grupo educativo coas seguintes funcións: a) Elaborar as programacións e actividades da aula, baixo as directrices do coordinador/a educativo/a e do equipo educativo. b) Coñecer as características persoais de cada alumno/a a través da análise do expediente persoal e outros instrumentos válidos. c) Coñecer os aspectos da situación familiar e escolar que repercuten no desenvolvemento de cada alumno/a. d) Efectuar un seguimento global dos procesos de ensinanza-aprendizaxe dos/das alumnos/as. e) Facer a integración do alumnado no grupo e fomentar a participación nas actividades do centro. f) Coordinar o proceso de axuste de diferentes metodoloxías para o mesmo grupo. g) Colaborar co resto dos/as titores/as no proxecto educativo e curricular de centro. h) Informar ós/ás pais/nais/representantes legais de todo aquelo que lles afecte en relación coas actividades docentes e o proceso educativo dos seus fillos/as. i) Controlar a falta de asistencia ou puntualidade do alumnado, e ter informados ós/ás pais/nais ou titores legais e á Dirección do centro. j) Fomentar a colaboración das familias nas actividades de ensinanza-aprendizaxe e no proceso educativo dos/das fillos/as. a) Posuír o carné de manipulación de alimentos e mantelo en vigor. b) Elaborar os menús deseñados polo equipo directivo co visto e prace dun/ha experto/a en dietética e nutrición, atendendo ás recomendacións ditadas polo/a mesmo/a. c) Limpar as áreas de cociña e comedor. d) Elaborar a lista da compra de alimentos e subministros da cociña. e) Realizar o empratado da comida para as nenas e nenos. f) Recoller e lavar os utensilios de cociña. g) Recoller mostras das comidas e os partes do A. P. P. C. C., cando estes sexan requiridos. h) Calquera outra función no ámbito da súa competencia. a) Realizar a limpeza de todas as aulas e demais dependencias da escola alleas á área de cociña e comedor reflectidas no artigo anterior. b) Calquera outra función no ámbito da súa competencia.1. A Comisión de Seguimento terá a seguinte composición: - Presidente: * Concelleiro/a da área que teña competencias sobre a Escola Infantil Municipal. - Vogais: * Representante do Equipo Directivo da Escola Infantil Municipal.2. Son funcións da Comisión de Seguimento: a. Coordinar, supervisar e controlar o desenvolvemento da xestión técnica e económico financeira da Escola Infantil Municipal. b. Supervisar, coordinar e facilitar o uso das instalacións da escola cando se leven a cabo actividades fóra do proxecto educativo. c. Mediar e resolver as reclamacións que se presenten sobre o funcionamento interno da escola infantil. Esta reclamación será resolta previa audiencia do/da interesado/a e previo informe da empresa concesionaria da Escola Infantil Municipal, se é pertinente, polo prazo de 10 días hábiles. d. Garantir a axeitada implantación deste regulamento, e o seu cumprimento. e. Velar polo cumprimento do proxecto educativo, garantindo a unidade dos criterios psicopedagóxicos básicos. f. Avaliar, dende un punto de vista técnico periodicamente o funcionamento da escola infantil e propoñer os cambios necesarios para adaptar o funcionamento á realidade e circunstancias do momento. g. Coñecer e aplicar a lexislación vixente en materia de escolas infantís municipais. h. Realizar a revisión de titulación do persoal ao servizo da Escola Infantil Municipal.1. En caso de baixa do persoal debida a enfermidade breve este será substituído polo persoal de apoio do centro.2. En caso de baixa longa do persoal este será substituído por persoal coa debida titulación e este cambio será anunciado no taboleiro de anuncios do centro e informado ao concello. A EIMBA, actualmente, conta co seguinte cadro de persoal: a. Equipo directivo: • 2 Mestras especialistas en Educación Infantil (tempo completo). • 1 Educadora infantil con habilitación para o primeiro ciclo de Educación Infantil (tempo completo). Todo o equipo realiza funcións titoriais, de apio e funcións directivas. b. Equipo Educativo: • 5 titores/as de aula coa titulación de Mestre Especialista en Educación Infantil, Técnico Especialista en Educación Infantil ou Técnico Superior en Educación Infantil. • 7 auxiliares de aula coa titulación de Técnico Especialista en Educación Infantil ou Técnico Superior en Educación Infantil. c) Persoal non docente ou de servizos: • 2 Persoal de limpeza (a cargo do Concello). • 2 Persoal de cociña d) Persoal de servizos complementarios: Equipo psicopedagóxico municipal.1. O persoal de atención a nenos/as será o que estando en posesión da titulación ou habilitación correspondente realice funcións que segundo a súa categoría profesional se establezan no correspondente convenio colectivo, así como as que lle encomende a dirección da EIMBA.2. O persoal estará en posesión da seguinte titulación: - Director/a: Mestre Especialista en Educación Infantil. - Mestres/as: Diplomatura en Educación Infantil ou habilitación de ser o caso. - Educadores/as: Técnico Superior en Educación Infantil, Mestre Especialista en Educación Infantil ou habilitación de ser o caso. Será de aplicación o disposto no artigo 10 do presente regulamento. Os dereitos do persoal da Escola Infantil Municipal son: 1- Recibir regularmente información da marcha e do funcionamento da escola, a través do equipo directivo.2- Presentar propostas que contribúan a mellorar o funcionamento da escola e a atención prestada aos menores.3- Desenvolver, por parte do equipo docente, as súas funcións educativas segundo o seu criterio persoal, sempre que se axusten ao proxecto educativo e á programación da escola.4- Recibir, dentro das posibilidades da escola infantil municipal, os recursos e os medios precisos para desenvolver as súas funcións axeitadamente en beneficio do alumnado. Son obrigas do persoal da Escola Infantil Municipal: 1- Cumprir e facer cumprir de acordo coas súas funcións o presente regulamento.2- Velar polo respecto aos dereitos dos e das menores recollidos no presente regulamento e aqueles outros recoñecidos na lexislación vixente.3- Gardar estricta confidencialidade sobre os datos persoais dos e das menores e das súas familias aos que teñen acceso no desenvolvemento das súas funcións.4- Cumprimento das tarefas e responsabilidades derivadas do seu posto de traballo.5- Desenvolver, por parte do equipo docente, as súas funcións de acordo co marco lexislativo vixente en materia educativa para o tramo de idade de 0 a 3 anos.6- Manter unha actitude correcta coas familias e cos compañeiros/as de traballo.7- Coidar a imaxe e hixiene persoal.8- Uso obrigatorio do uniforme compreto da Escola Infantil.1- Na etapa de educación infantil, o profesorado usará na clase a lingua materna predominante entre o alumnado, terá en conta a lingua do contorno e coidará de que o alumnado adquira, de forma oral e escrita, o coñecemento da outra lingua oficial de Galicia, dentro dos límites propios da correspondente etapa ou ciclo. No caso de contornos castelán falantes, a utilización nesta etapa da lingua galega como lingua de comunicación e ensinanza será, como mínimo, igual á da lingua castelá. Fomentarase a adquisición progresiva da lectura e da escritura en galego, no sentido de que este se convirta no idioma base da aprendizaxe, de xeito que o alumnado obteña unha competencia que lle permita comunicarse normalmente en galego co alumnado e o profesorado.2- A lingua materna predominante será determinada polo claustro, de acordo cos criterios establecidos no proxecto lingüístico. Para o establecemento da lingua materna deberán terse en conta, entre outros, os datos achegados polo mapa sociolingüístico de Galicia, os datos estatísticos oficiais e a información achegada polos pais e nais. Todo isto, ao abeiro do Decreto 124/2007, do 28 de xuño polo que se regula o uso e a promoción do galego no sistema educativo ou da normativa que estea en vigor en cada momento. Os nenos e nenas matriculados na EIMBA terán os seguintes dereitos: 1. Acceso á escola e a recibir información sen discriminación por razón de nacionalidade, sexo, raza, relixión, ideoloxía ou calquera outra condición ou circunstancia persoal ou social.2. A consideración no trato, debida á dignidade da persoa, tanto por parte do persoal da escola como das demais persoas usuarias.3. A confidencialidade e o sixilo profesional sobre os seus datos da historia social, sanitaria ou escolar dos menores e familias.4. A que se cumpran todas as normas de hixiene e seguridade no desenvolvemento da actividade educativa (dentro e fóra do centro, nas saídas escolares) cos/coas nenos/as.5. A recibir unha atención e educación personalizada e individualizada, tendo en conta o ritmo madurativo do/da menor asegurando o pleno desenvolvemento da súa personalidade e atendendo ás súas necesidades específicas.6. Á intimidade persoal.7. A que se lles facilite o acceso á atención social, sanitaria, educativa, cultural e, en xeral, a todas as necesidades persoais que sexan precisas para acadar o seu desenvolvemento integral.1. Os/as nenos/as deberán acudir á Escola Infantil en condicións correctas de hixiene e saúde. Por este motivo, é imprescindible que o aseo na casa se faga a diario e de forma minuciosa.2. No caso de observarse repetidamente síntomas de falta de atención no coidado dos nenos/as (falta de hixiene, nutrición, etc.) poñerase en coñecemento do Departamento de Servizos Sociais, na procura de realizar a intervención social necesaria cos pais/nais/representantes legais.3. Os/as nenos/as deberán vir á escola con roupa que lles permita moverse con plena comodidade.4. Os/as nenos/as deberán traer sempre unha muda completa de reposto e panos de man de papel e toalliñas húmidas que terán que repoñer cando sexa preciso.5. Os nenos e nenas que usen cueiros deberán traer un paquete deles e un bote de toalliñas. Este material repoñerase cando sexa preciso.6. Todos os/as nenos/as que anden deberán traer o mandilón.7. O persoal que manipule alimentos deberá dispoñer do correspondente carné de manipulador de alimentos.8. Todo o persoal que realice funcións educativas de coidado e vixilancia dos/as menores deberá acreditar o seu correcto estado de saúde e periodicamente someterse a un recoñecemento médico axeitado para acreditar que non padece enfermidade, nin defecto físico ou psíquico que impida ou dificulte as súas funcións. Será igualmente preceptiva a vacinación do persoal contra a rubéola co especial compromiso das mulleres en idade fértil de adoptar as medidas sanitarias e preventivas que corresponda durante os tres meses despois da vacinación.9. No caso de enfermidade ou accidente sobrevido na Escola Infantil, despois das primeiras atencións “in situ”, poñerase esta circunstancia en coñecemento dos pais/nais/representantes legais do/a menor, para que recollan ao menor na maior brevidade posible. No caso de non poderse desprazar á escola, ou de que a circunstancia concreta o requirise, procederase ao traslado inmediato do/a neno/a a un centro clínico co fin de garantir que o menor reciba a atención médica axeitada. Ao formalizar a matrícula os pais, nais e representantes legais dos/as nenos/as asinarán unha autorización de traslado para estes casos.10. O/a neno/a deberá permanecer na casa no caso de ter febre, diarrea, vómitos, ou enfermidade contaxiosa (rubéola, papeiras, sarampelo, lombrigas, piollos, conxuntivite, etc.). De aparecerlle calquera destes síntomas mentres permanece na escola será posto en coñecemento dos pais/nais/representantes legais para que recollan o/a neno/a o antes posible. No caso de padecer enfermidade contaxiosa o seu reingreso no centro só será posible transcorrido o período de contaxio achegando o informe médico que acredite tal circunstancia (Imprescindible para evitar contaxios no centro). 11. Cando se produza a falla de asistencia á Escola Infantil debido a enfermidade ou outras circunstancias, os/as pais/nais/titores ou representantes legais deberán comunicar este feito á dirección do centro.12. Nos casos nos que se deban administrar medicinas aos nenos/as, estas deberán ir acompañadas da receita médica actualizada na que constará o nome do/a neno/a, o nome do medicamento, dose e periodicidade de administración. Non se lles administrará ningunha medicación que non veña acompañada da autorización asinada polos/as pais/nais/ representantes legais.1. A Escola Infantil publicará no taboleiro de anuncios unha relación dos menús previstos quincenalmente, que proporcionarán unha dieta sa, equilibrada e axeitada para os distintos grupos de idade.2. A Escola Infantil prestará un especial coidado en atender os casos nos que o/a neno/a, por motivo de circunstancias persoais, non deba recibir determinados alimentos, debendo estar debidamente informada a dirección e o persoal do centro desta circunstancia, co seu respectivo informe pediátrico.3. Os/as pais, nais titores e representantes legais dos/as nenos/as que traian algún tipo de alimento ao centro deberán asinar un impreso responsabilizándose do seu estado e efectos causados. Co fin de desenvolver nos/as menores hábitos e actitudes que promovan a convivencia pacífica e a resolución de conflitos, se levarán a cabo estratexias de intervención vinculadas á seguinte temática: 1. A coeducación: o persoal do centro poñerá especial coidado nas actitudes, linguaxe, materiais didácticos, etc. para a promoción da igualdade e o afastamento de estereotipos e tópicos sexistas.2. A diversidade: o recoñecemento e o respecto do “diferente” como positivo e enriquecedor, traballando dende a interculturalidade, a inclusión e integración.3. Educación para a paz, a solidariedade e a cooperación, a través da resolución pacífica de conflitos na aula e co fin de desenvolver actitudes e hábitos solidarios, tolerantes e respectuosos cos demais. a. As dependencias e materiais da Escola Infantil serán utilizadas para uso das actividades educativas e asistenciais que implican a prestación do servizo polo persoal da mesma e os/as nenos/as que asisten á mesma así como os seus pais/nais/ representantes legais. Tamén poderán ser utilizadas para impartir ou recibir cursos de formación para o persoal do centro ou calquera outra actividade relacionada coa Educación Infantil. b. Diariamente o acceso á escola farase con normalidade, entregando aos/ós nais/pais/representantes legais ou persoas designadas para facelo ós/ás nenos/as na porta da Escola ou na porta designada para a entrega e recollida. c. Todos os materiais dispoñibles na Escola Infantil serán utilizadas exclusivamente para uso das actividades educativas, asistenciais e de formación que implican a prestación do servizo polo persoal da mesma e os/as nenos/as que asisten á mesma así como os seus pais/nais/representantes legais. d. Con ocasión de festas, celebracións ou actos puntuais, pódese acordar a utilización doutros espazos alleos á Escola Infantil para dar cabida ao número maior de asistentes, o que será notificado aos interesados con antelación.1. A asistencia por primeira vez a un centro educativo é un feito moi significativo que permite o desenvolvemento psicolóxico e social dos/das menores, a través das relacións cos seus iguais e das diferentes actividades educativas. Ao mesmo tempo o/a neno/a enfróntase a un ambiente e persoas novas, o que produce que sexa frecuente e moi normal que, sobre todo nos primeiros días, os/as nenos/as rexeiten ir á escola. Por iso precisan dun período de adaptación.2. Para facilitar o proceso de adaptación, porase en coñecemento dos/as pais/nais/representantes legais por parte da dirección do centro, as seguintes medidas: a) Incorporación progresiva. Durante a primeira semana ir aumentando pouco e pouco os tempos de estadía e graduar a incorporación dos nenos/as en distintos días. Esta progresión posibilitará que na Escola Infantil se lle preste unha especial atención os primeiros días, mellorando a calidade da acollida e da adaptación /relación afectiva cos/as educadores/as. b) Evitar todo tipo de manifestacións que poidan transmitir ao neno ou nena sensación de angustia ou inseguridade relacionadas coa súa asistencia á escola. c) Transmitir expectativas positivas e interese especial por todo o relacionado co centro. d) Asistencia regular ao centro, converténdose nun hábito de vida do/a neno/a.3. A dirección do centro, porá en coñecemento da familia todas estas medidas e convidará a expoñer calquera tipo de dúbida ou aclaración en relación ao tema.1. As prazas para nenos/as con discapacidade física, psíquica ou sensorial, previo ditame do centro educativo e o equipo de orientación específico da Inspección Educativa, están supeditadas a que o centro conte coas condicións infraestructurais idóneas e de persoal axeitado e suficiente para atender ás necesidades educativas dos/as menores.2. En ningún caso poder haber máis dun neno ou nena con discapacidade física, psíquica ou sensorial por aula, contabilizándose a efectos de ratio como dúas prazas.3. A Escola Infantil Municipal “Barosa” porá en marcha, a través do seu equipo docente e do departamento de orientación, todas as estratexias de intervención necesarias para o axeitado desenvolvemento e integración dos nenos e nenas con algún tipo de discapacidade.4. Os Servizos Sociais de Atención Primaria colaborarán co persoal da Escola Infantil no referente á tramitación de posibles prestacións económicas e sociais, e ó seguimento e atención do/a menor e da familia. As familias ou representantes legais teñen os seguintes dereitos respecto da Escola Infantil Municipal “Barosa”: 1. A consideración no trato, debida á dignidade da persoa, tanto por parte do persoal da escola como das demais persoas usuarias, sen discriminación por razón de nacionalidade, sexo, raza, relixión, ideoloxía ou calquera outra condición ou circunstancia persoal ou social.2. A confidencialidade e o sixilo profesional sobre os seus datos da historia social, sanitaria ou económica.3. A ser informados do desenvolvemento diario da/o nena/o promovendo a súa participación e colaboración dunha maneira activa de cara á mellor consecución dos obxectivos educativos.4. A ser escoitados e manifestar a súa discrepancia respecto ás decisións educativas que lles afecten, a través das vías oportunas.5. A realizar visitas das instalacións do centro e promover entrevistas persoais antes de comezar o curso e ó longo do curso, cando así o soliciten, sen entorpecer o transcurso normal das actividades.6. A deixar de utilizar os servizos ou abandonar a escola por vontade propia.7. A asociarse co obxecto de favorecer a súa participación nas actividades e proxectos da escola.8. A participar nas actividades previamente planificadas polo persoal docente.1. Cumprir as normas sobre a utilización e funcionamento do centro e os seus servizos establecidos neste regulamento.2. Aboar o material, as actividades extraescolares se fose oportuno e as mensualidades conforme ó establecido no presente regulamento e no acordo regulador de prezos aplicable á Escola Infantil Municipal “Barosa”. 3. Asinar os documentos requiridos no momento da formalización da matrícula: - Autorización de medicamentos - Permiso para recoller e entregar ós/ás nenos/as no centro - Impreso responsabilizándose os pais de todos aqueles alimentos que traian das súas casas. - Autorización para saídas do centro. - Autorización para fotos e vídeos. - Autorización para traslado a centro sanitario. - Normas do centro.4. Manter unha conduta inspirada no mutuo respecto, tolerancia, colaboración, encamiñada a unha mellor convivencia.5. Colaborar e participar na vida do centro na procura de acadar os fins e obxectivos educativos propostos.6. Responsabilizarse daquelas situacións nas que por motivos de saúde ou malestar os/as nenos/as teñan que saír da escola.1. Dende a Escola Infantil Municipal crearase un bo ambiente de confianza, respecto e seguridade de cara ó trato persoal coas nais e pais das/os nenas/os do centro.2. A relación cos/as pais/nais/representantes legais deberá ser fomentada pola Dirección da Escola Infantil Municipal e terá como principais obxectivos: * Intercambio de criterios educativos. * A transmisión mutua de información sobre actitudes e comportamento dos/as nenos/as. * Compartir opinións sobre incidentes, preocupacións, actividades, etc.3. A principio de curso celebrarase unha reunión para informar sobre o programa educativo do centro.4. As/os nais/pais/ representantes legais poderán pedir unha reunión coas titoras/es das/os súas/seus fillas/os para tratar temas relativos á súa evolución.5. As/os titoras/res de aula poñerán en coñecemento dos pais, nais ou titores de cada neno/a a información relativa a evolución integral que terá carácter trimestral a través dos boletíns de avaliación e de reunións grupais cos pais, nais ou representantes legais dos/as menores.6. Dende a Escola Infantil Municipal levaranse a cabo entrevistas coas nais/pais/representantes legais das/os nenas/os que presenten problemas evolutivos, afectivos, etc. co fin de garantir unha atención integral e preventiva.7. As visitas dos/as pais/nais/representantes legais do/as nenos/as realizaranse de conformidade co horario establecido pola Dirección para tal fin.8. As nenas e nenos serán entregadas/os na escola ó/á pai/nai ou representantes legais, ou a persoa autorizada expresamente por escrito e documentada. Teranse en conta as cuestións concretas reguladas por disposición xudicial, que deberán ser postas en coñecemento da Dirección por quen sustenta a garda e custodia da nena ou neno.9. Haberá un Libro de Reclamacións a disposición dos usuarios.10. No mes de setembro haberá unha reunión cos/as pais/ nais ou representantes legais dos nenos/as aceptados/as no centro por grupos para amosarlles as instalacións da Escola e explicarlles todo o que se considere de interese para eles. Lerase, comentarase e entregarase tamén a normativa do centro para ser asinada. Así mesmo, exporase e comentarase o Regulamento de Réxime Interno e o Proxecto Educativo do Centro que quedarán expostos durante todo o curso no taboleiro de anuncios para poder ser consultado polos pais, nais titores e representantes legais dos nenos e nenas da escola cando o desexen. Os instrumentos de información de cara aos pais/nais/representantes legais dos que dispón a escola infantil municipal son os seguintes: a. Reunións de principio de curso e trimestrais, para dar a coñecer o proxecto educativo, período de adaptación, normativa do centro, programación de aula, saídas, etc. b. Reunións extraordinarias a petición da Dirección do centro, o departamento de orientación ou titoras ou titores coas nais/pais/representantes legais. c. Reunión de Escola de nais e pais, na que se tratarán temas relativos á crianza e evolución así como problemas cotiáns das nenas e nenos, e se intercambiarán opinións sobre os mesmos. d. Diario da clase, co fin de poder consultar datos relativos á estadía diaria dos/as menores no centro (alimentación, esfínteres, sono, incidencias, etc.). e. Intercambio diario de información coas nais/pais/ representantes legais, a través de conversas informais.1. A Asociación de pais e nais é o órgano de participación na vida do centro. A súa constitución e funcionamento fomentarase por parte da Dirección de Escola.2.- En caso de constituírse a asociación de pais/nais terá como finalidade: Defender os dereitos dos/as pais/nais/representantes legais no relativo á prestación de servizos dirixidos aos nenos/as, e participar conxuntamente e activamente coa Dirección e co persoal da Escola Infantil Municipal para favorecer o desenvolvemento integral da poboación infantil atendida.1.- As taxas que terán que satisfacer os/as usuarios/as da Escola Infantil Municipal “Barosa” regularanse, con carácter xeral, de acordo co establecido na correspondente ordenanza fiscal municipal reguladora da prestación do servizo aprobada polo Concello de As Pontes. A taxa retribúese co inicio do mes natural, debendo realizarse o pagamento das cotas nos dez primeiros dias do mes a que correspondan, na entidade ou entidades financeiras que designe o Concello ou, no seu caso, o concesionario do servizo. Nos supostos en que o ingreso no centro se produza con posterioridade ó día primeiro do mes, a cota correspondente ó dito mes ingresarase nos dez días seguintes ó da data de ingreso.2.- As posibles reducións contempladas ós/ás usuarios/as no acordo regulador sinalado no punto anterior serán aboadas polo Concello ao concesionario.3.- O Concello aboará ao concesionario a compensación económica como consecuencia do acordo adoptado pola Xunta de Goberno Local o día 26 de outubro de 2007.4. A non asistencia da persoa usuaria durante un período determinado non supón redución ningunha nin exención da tarifa mentres non se formalice a baixa correspondente. A pesar disto, e con carácter excepcional, poderán ser eximidas do pagamento da taxa aquelas persoas usuarias que, por motivos de saúde, acrediten con anterioridade a producirse a ausencia, e debidamente xustificado mediante informe médico, a imposibilidade de asistir á Escola durante un período superior a 30 días consecutivos.5. Revisión da taxa: durante o curso poderase proceder á revisión da taxa fixada inicialmente, sempre que se produzan e xustifiquen variacións nas circunstancias económicas ou familiares. Neste senso a persoa beneficiaria queda obrigada a comunicar calquera variación que se produza ao respecto. Será a Comisión de Baremación quen propoña a modificación desta á Alcaldía, quen a elevará a definitiva ditando a resolución correspondente. O financiamento da EIMBA realizarase a través de: a) As taxas aboadas polos pais/nais/representantes legais dos/as nenos/as en situación de alta na Escola Infantil Municipal que reciban ou resulten beneficiados polos servizos prestados polo citado centro, e aprobadas polo Concello mediante o correspondente Acordo. b) A compensación económica que o concesionario reciba do Concello ao abeiro da respectiva cláusula do prego de cláusulas económico- administrativas particulares que rexen a concesión e como consecuencia do acordo adoptado polo Pleno da Corporación o día 26 de outubro de 2007.1. A EIMBA conta cun Plan de actuación para casos de emerxencia e una póliza de responsabilidade civil e accidentes.2. A Escola Infantil Municipal “Barosa” deberá ter en todo momento contratado o servizo de prevención de riscos laborais cunha empresa especializada nese cometido. Dita empresa levará a cabo a avaliación de riscos anual, co informe pertinente, e a formación do persoal.3. Todo o persoal da Escola Infantil Municipal posúe o Título de Manipulador de Alimentos.4. Seguindo o APPCC do centro tanto os alimentos preparados no centro como os utensilios de limpeza e as uñas da cociñeira poderán ser analizadas periodicamente pola empresa contratada para iso.5. Ademais, conta tamén cun libro de reclamacións e rexistro de usuarios/as, ademais dos expedientes individualizados de cada neno/a, poñendo en marcha todos os mecanismos posibles para a protección da información que se obteña na organización e desenvolvemento da Escola Infantil Municipal por parte da dirección do centro. O presente Regulamento entrará en vigor unha vez publicado no Boletín Oficial da Provincia e transcorrido o prazo previsto no artigo 65.2 da Lei 7/1985, de 2 de abril, continuando a súa vixencia ata que se acorde a súa modificación ou derrogación expresa. As Pontes de Patricio Enrique Jose Ciriaco Heylen Jebbari, 29 de marzo de 2010. O ALCALDE-PRESIDENTE, Asdo.: Valentín González Formoso. Anexo I e II - Impresos solicitude de praza. Anexo III- Baremo de admisión. (Límite de 8 horas de asistencia dentro da xornada solicitada, agás circunstancias excepcionais debidamente xustificadas) Xornada continuada das _______ ás _______ horas. Xornada partida das _______ ás _______ horas. e das _______ ás _______ horas. Xornada de tarde das _______ ás _______ horas. Xornada continuada das _______ ás _______ horas. Xornada partida das _______ ás _______ horas. e das _______ ás _______ horas. Xornada de tarde das _______ ás _______ horas.1.1.- Por cada membro da unidade familiar. 2 puntos 1.2.- Por cada persoa que non formando parte da unidade familiar estea a cargo desta. 1 punto 1.3.- No caso de que o/a neno/a par o/a que se solicita praza nacese nun parto múltiple. 1 punto 1.4.- Por cada membro da unidade familiar por minusvalidez, enfermidade que requira internamento periódico, alcoholismo ou drogodependencia. 2 puntos 1,5.- Pola condición de familia monoparental. 3 puntos 1,6.- Por ausencia do fogar familiar de ambos os dous membros parentais. 6 puntos 1.7.- Pola condición de familia numerosa. 3 puntos 1.8.- Outras circunstancias familiares debidamente acreditadas. ata 3 puntos -Nai. 3 puntos -Pai. 3 puntos -Nai. 2 puntos -Pai. 2 puntos (9) Valorarase tal condición coa certificación de demanda de desemprego con efectos do día anterior ao de apertura do prazo de presentación de solicitudes No caso de familias monoparentais adxudicaráselles a puntuación do epígrafe correspondente computado por dous. RPC mensula da unidade familiar, referido ao indicador público da renda de efectos múltiples (IPREM) vixente: -Inferior ao 25% do IPREM. + 4 puntos -Entre o 25 % e o 50% do IPREM. + 3 puntos -Superior ao 50% e inferior ao 75% do IPREM. + 2 puntos -Entre o 75% e o 100% do IPREM. + 1 punto -Superior ao 100% e inferior ao 125% do IPREM. - 1 punto -Entre o 125 e o 150 do IPREM. - 2 puntos -Superior ao 150% e inferior ao 200% do IPREM. -3 puntos -Igual ou superior ao 200% do IPREM. - 4 puntos *En caso de obter igual puntuación, daráselle prioridade á renda per cápita máis baixa, e tras a aplicación deste criterio, terán preferencia as solicitudes de atención con servizo de comedor, e as solicitudes de xornada completa (continuada ou partida) sobre a media xornada. *Para efectos desta orde están a cargo da unidade familiar as persoas que, convivindo no mesmo domicilio, teñen ingresos inferiores ao indicador público de renda de efectos múltiples (IPREM) vixente. *No caso de ausencia do fogar familiar de ambos os dous membros parentais, adxudicarase a puntuación máxima nas epígrafes 2ª e 3ª do baremo. As Pontes de Patricio Enrique Jose Ciriaco Heylen Jebbari, 26 de xullo de 2010 O alcalde Valentín González Formoso